‘อลิอันซ์’ยันได้เป้า2.3หมื่นล.
อลิอันซ์ฯ เผย 9 เดือนเบี้ยรวม 1.58 หมื่นล้าน ขาดอีกกว่า 7,000 ล้านบาท จะถึงเป้า
15 พ.ย. 2555

อลิอันซ์ฯ เผย 9 เดือนเบี้ยรวม 1.58 หมื่นล้าน ขาดอีกกว่า 7,000 ล้านบาท จะถึงเป้า
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า ผลประกอบการ 9 เดือน ของปี 2555 โตทุกช่องทาง ด้วยเบี้ยประกันภัยรับรวม 1.58 หมื่นล้านบาท โดยแยกเป็นเบี้ยประกันภัยรับปีแรก 3,219 ล้านบาท ยอดขายส่วนใหญ่ยังคงมาจาก 3 ช่องทางหลัก คือ ช่องทางตัวแทน ช่องทางการตลาดขายตรง และช่องทางการขายผ่านธนาคาร 
สำหรับช่องทางที่มีเบี้ยปีแรกสูงสุด คือ ช่องทางตัวแทนมีจำนวน 1,523 ล้านบาท เป็นผลจากการออกผลิตภัณฑ์ใหม่ที่ตรงใจลูกค้า พร้อมการเสริมกองทัพตัวแทนมืออาชีพด้วยกลยุทธ์และกิจกรรมที่จัดขึ้นตลอดทั้งปี สนับสนุนให้การขายผ่านช่องทางนี้มีศักยภาพมากยิ่งขึ้น
“เชื่อมั่นว่าบริษัทจะสามารถพิชิตยอดขายได้ตามเป้าหมาย 2.3 หมื่นล้านบาท จากทุกช่องทางภายในปี 2555 นี้อย่างแน่นอน” นายไบรอัน กล่าว
นายไบรอัน กล่าวว่า กลุ่มอลิอันซ์จากเยอรมนี มีรายรับรวมในไตรมาส 3 เพิ่มขึ้น 4.7% มาอยู่ที่ประมาณ 1.011 ล้านล้านบาท ขณะที่ผลกำไรจากการดำเนินงานรายไตรมาสพุ่ง 32.8% มาอยู่ที่ประมาณ 1 แสนล้านบาท โดยคาดว่าผลกำไรจากการดำเนินงานทั้งปีจะเกิน 9,000 ล้านยูโร หรือประมาณ 361.27 พันล้านบาท อย่างแน่นอน 
ทั้งนี้ การที่บริษัท อลิอันซ์ อยุธยา จะทำได้ตามเป้าหมายที่ 2.3 หมื่นล้านบาท จะต้องมีเบี้ยเข้ามาในช่วง 3 เดือนสุดท้ายของปีจำนวน 7,120 ล้านบาท